钦定古今图书集成/明伦汇编/交谊典/第072卷 > 《别知赋》元·虞集
## 钦定古今图书集成/明伦汇编/交谊典/第072卷 > 《别知赋》元·虞集

余忽忽处此之无故兮，几偃蹇以自穷。逝敛裳以遐
征兮，抗九霄之云风。𫖯三辰之徘徊兮，迟后古以为
期。何夫子之伥伥兮，亦踉跄而在兹。吁嗟乎世德之
浩浩兮，耻谓人以不贤。陈珮玉于交逵兮，彼徒舆以
瑶环。设厚颜之郁沈兮，孰敢即问乎津涯。发疾叫于
《咽嗌》兮，众披靡而莫支。夫冶倡之狐惑兮，岂不足于
内揆？顾西子之蓬垢兮，益返忌兮令姿。惟前圣之无
闷兮，老氏亦贵夫知希。顾凉薄之多惩兮，犹慷慨而
尚辞。余固将此而无悔兮，念夫子之与我。日进余以
不及兮，又证余以其可余尝究往来之为道兮，论因
革之为权。莫或知其濩落兮，子独谓其固然。庶久子
以自辅兮，克有闻以时行。忽先我而南骛兮，殆若为
乎余情。迺歌以送之曰：“长江浑浑兮春多浪波，白日
耿耿兮击楫为歌。天薄我赋兮非以病我，吁嗟兮，昔
之盛者何其多！”